Diari Oficial de la Generalitat Valenciana


Sumari del DOGV 2142, del 11-11-1993 (1993/829726)

ORDRE de 4 d'octubre de 1993, de la Conselleria d'Educació i Ciència, per la qual és crea el Centre de Professors Específic de Formació Professional de Cheste.
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1993/10/04/(2)/dof/vci/html**

### Dades del document

Número de DOGV
:   2142

Data del DOGV
:   11-11-1993

Secció del DOGV
:   DISPOSICIONS GENERALS

Número del document
:   1993/829726


Data del document
:   04-10-1993

Organisme emissor
:   Conselleria de Educació i Ciència

Tipus de document
:   Ordre

Ordre de 4 d'octubre de 1993, de la Conselleria d'Educació i Ciència, per la qual es crea el Centre de Professors Específic de Formació Professional de Cheste.  
En els últims anys, el mercat de treball registra una demanda creixent de qualificació i especialització dels recursos humans al mateix temps que demana professionals amb nou perfil, especialment en el sector serveis.  
Aquesta demanda, que influeix decisivament en la definició dels perfils professionals, està motivada per l'aparició de noves tecnologies i necessitats socials en aquest camp. Per això, es fa imprescindible una formació de base i de qualificació professional dels actuals i futurs treballadors.  
L'evolució d'aquests factors exigeix l'actualització contínua del professorat de formació professional (de base i específica) que s'ha de familiaritzar amb els dissenys i materials curriculars, amb la didàctica i la metodologia adequada a aquest camp.  
Els centres de professors de la Comunitat Valenciana constitueixen una de les institucions formatives específiques més importants per al desenvolupament de la formació permanent del professorat, ja que la seua funció genèrica és donar-li suport i contribuir al seu procés de formació. Aquests CEP constitueixen, per tant, les estructures de formació apropiades per a realitzar l'organització i la gestió dels diversos cursos i/o activitats que configuren l'itinerari de formació contínua previst per al col·lectiu, és a dir, cursos de formació científico-tècnica per a l'actualització permanent.  
D'altra banda, l'especial naturalesa dels continguts i els mitjans didàctics que configuren els ensenyaments de formació professional, i la seua amplitud i diversitat, fan que la xarxa ordinària de centres de professors no resulte la més idònia perquè no pot 'reunir en cap d'ells, l'equipament tecnològic i l'equip de formadors especialistes que seria necessari.  
Per això, i tenint en compte que el Decret 42/1993, de 22 de març, del Consell de la Generalitat Valenciana, pel qual es regula la creació, l'estructura i el funcionament dels centres de professors de la Comunitat Valenciana, estableix en l'article sisè que correspon a la Conselleria d'Educació i Ciència la planificació i la creació dels centres específics de professors amb la finalitat de garantir un adequat desenvolupament del Pla General de Formació del Professorat de la Comunitat Valenciana,  
ORDENE  
Primer  
Es crea el Centre de Professors Específic per a la Formació Professional, ubicat al complex educatiu de Cheste, com a instrument bàsic per a la formació del professorat de formació professional, la investigació dels objectius i continguts constitutius d'aquesta, i el desenvolupament de mètodes pedagògics i de mitjans didàctics aplicables a la pràctica docent d'aquests ensenyaments.  
Segon  
El Centre de Professors Específic de Formació Professional de Cheste exercirà les seues funcions en tot l'àmbit territorial de la Comunitat Valenciana.  
DISPOSICIO FINAL UNICA  
Es delega el Director General d'Ordenació i Innovació Educativa per tal que dicte les resolucions i les instruccions necessàries per al compliment i desenvolupament d'aquesta ordre.  
València, 4 d'octubre de 1993  
El Conseller d'Educació i Ciència,  
JOAN ROMERO GONZALEZ


Còpia Permalink ELI